Barak Obama BMT minbarida: Insoniyat yangi davrga qadam qo'ymoqda, erkinlik tomon
Fuqarolarning fundamental huquqlari va qonun ustuvorligini ta’minlash BMTga a’zo har bir davlatning oliy burchi, deydi Amerika rahbari.
Nursulton Nazarboyevning aytishicha, uning davlati xalqaro maydonda yetakchi rollarni o’ynashga tayyor. Yadroviy qurollar va materiallar tarqalmasligining oldini olish, diniy va etnik hamjihatlikni targ’ib qilish... Bu borada Qozog’iston namuna bo’la oladi, deydi Nazarboyev. O’zbekiston rahbari Islom Karimov sessiyaga tashrif buyurmagan, respublika diplomatlari qatnashmoqda xolos. Obama prezidentlikka kelishidan oldin ham, Oq Uyni egallaganidan keyin ham xalqaro hamkorlikka, diplomatiyaga urg’u berib keladi. Birlashgan Millatlar Tashkilotini isloh qilib, uning nufuzi va unga nisbatan ishonchni oshirish lozim, deydi Amerika rahbari. Tinchlik, farovonlik, erkinlik va hamkorlik – BMT vujudga kelganida unga shu maqsadlar yo’lida ishlashdek oliy vazifa topshirilgan edi, deydi Obama. “Prezident Bashar al-Assad o’z xalqiga qarshi kuch ishlatar ekan, hammamiz bir ovozda yo’q deyishimiz, uni hokimiyatdan ketishga chaqirishimiz kerak”,- deydi Obama. Global hamkorlik faqat so’zda emas, amalda o’z aksini topishi kerak. Liviyada 42 yillik rahbar Muammar Qaddafiy o’z xalqini qira boshlagan, NATO ko’rgan choralar, Obama nazarida, xalqaro hamkorlik namunasi. “BMT, Arab Ligasi va boshqalar, hammamiz bir yoqadan bosh chiqardik, bu yutuq”,- deydi u. “Bugun Liviya ozod va erkin bir jamiyatga aylanish haqida o’ylamoqda. Biz uni quvvatlaymiz”. Isroil Falastin o’z yeri deb biladigan joylarda yahudiy aholi uchun uy-joy qurishda davom etarkan, tinchlik muzokaralari boshi berk ko’chaga kirib qolgan. Bu muzokaralarni qayta boshlash kerak va mushtarak manfaatlarni hisobga olgan holda kelishish lozim, deydi Obama. Amerika prezidenti o’z nutqida anchadan beri yangrayotgan bayonotni yana bir bor takrorladi: AQSh Iroqdagi jangovar harakatlarni yakunlab, bugun uning kuchlari mahalliy xavfsizlik tizimlariga yordam berish band. Iroq demokratik jamiyatga aylanish yo’lida ekan, Amerika har jihatdan yordamni davom ettiradi, deydi Obama. Amerika xalqi urushlardan charchagan, lekin o’z xavfsizligi va dunyo barqarorligini ta’minlash uchun zarur choralarni ko’rishda davom etadi. Ekstremizmga qarshi kurashning cheki ko’rinmaydi, lekin biz mutaassib kuchlarga, insoniyatni ezishga urinayotgan tomonlarga bosh egmaymiz, deydi Amerika rahbari. Fuqarolarning fundamental huquqlari va qonun ustuvorligini ta’minlash mana shu tashkilotga a’zomiz degan har bir davlat va hukumatning burchi, deydi Amerika rahbari. Uning nazarida Eron va Suriyadek repressiv tuzumlarga BMT Inson Huquqlari Kengashida o’rin yo’q.